钦定古今图书集成/明伦汇编/氏族典/第619卷 > 《凌迪知万姓统谱》 > 叱列伏龟
## 钦定古今图书集成/明伦汇编/氏族典/第619卷 > 《凌迪知万姓统谱》 > 叱列伏龟

按《周书叱列伏龟传》：“伏龟字摩头陁，代郡西部人。世
为部落大人。魏初入附，遂世为第一领民酋长。至伏
龟，容貌瓌伟，腰带十围，进止详雅，兼有武艺。嗣父业，
复为领民酋长。魏孝昌三年，除别将，从长孙稚西征，
以战功累迁征西将军。后还洛，授都督，遂为齐神武
所宠任，加授大都督。沙苑之败，随例来降，太祖以其”
豪门，解缚礼之，仍以邵惠公女妻之。大统四年，封长
乐县公。自此常从太祖征讨，亟有战功。八年，出为北
雍州刺史。十四年，拜侍中，除恒州刺史。十七年，卒。子
椿嗣。